b'\n_START_ARTICLE_\nAmilaza\n_START_PARAGRAPH_\nAmilaza je encim, ki polisaharid \xc5\xa1krob razgrajuje do enostavnih sladkorjev. V \xc5\xbeivem svetu sre\xc4\x8damo razli\xc4\x8dne skupine amilaz \xc5\xbee pri preprostih organizmih, kakr\xc5\xa1ne so bakterije in glive. Pri\xc5\xa1tevamo jo v skupino hidrolaz. Pri \xc4\x8dloveku se razgradnja \xc5\xa1kroba za\xc4\x8dne v ustih, kjer deluje \xce\xb1-amilaza. Ta naklju\xc4\x8dno cepi glikozidne vezi (razen zunanjih in tistih blizu razvejitvenih mest). V \xc5\xbeelodcu se zaradi kislosti njena aktivnost ustavi, dotlej pa se je polisaharid razcepil do kratkih fragmentov, dolgih manj kot 8 monosaharidnih ostankov. Iz  trebu\xc5\xa1ne slinavke se v tanko \xc4\x8drevo sprosti \xce\xb1-amilaza, ki je podobna tisti iz sline in razgradi preostale oligosaharide do me\xc5\xa1anice disaharida maltoze, trisaharida maltotrioze in oligosaharidov dekstrinov. Slednje razgradijo razli\xc4\x8dni encimi iz \xc4\x8drevesne sluznice do monosaharidov.'